U tseba Lipaki Tsa Jehova tse kae? Ho ka etsahala hore ebe ba bang ba rōna re baahelani ba hao, basebetsi-’moho le uena, kapa liithuti-’moho le uena. Kapa ebe re kile ra buisana le uena ka Bibele. Ha e le hantle re bo-mang, hona ke hobane’ng ha re bolella batho ka seo re se lumelang?
Re batho feela ba tloaelehileng. Re batho ba litso le maemo a sa tšoaneng. Ba bang ba rōna re ne re le litho tsa malumeli a mang, ha ba bang re ne re sa lumele hore Molimo o teng. Leha ho le joalo, pele re e-ba Lipaki, kaofela ha rōna re ile ra ipha nako ea ho hlahloba lithuto tsa Bibele ka hloko. (Liketso 17:11) Re ile ra kholoa seo re ithutang sona, eaba re ikhethela ho sebeletsa Jehova Molimo.
Re rua molemo ka ho ithuta Bibele. Joaloka batho ba bang bohle re na le mathata le mefokolo. Empa kaha re leka ho phela ka melao-motheo ea Bibele letsatsi le letsatsi, re hlokometse hore bophelo ba rōna bo ntlafetse haholo. (Pesaleme ea 128:1, 2) Lena ke le leng la mabaka a etsang hore re bolelle ba bang lintho tse molemo tseo re ithutileng tsona Bibeleng.
Re phela ka melao-motheo ea Molimo. Melao-motheo ena e ka Bibeleng, e re thusa hore re phele hantle, re hlomphe ba bang esita le ho ba le litšobotsi tse kang ho tšepahala le ho ba mosa. E etsa hore re be baahi ba molemo le ba mahlahahlaha, e thusa malapa hore a momahane ’me a itšoare hantle. Kaha re kholisehile hore “Molimo ha a leeme,” re litho tsa mokhatlo oa machaba oa bara ba motho, ba sa aroloeng ke likhohlano tsa morabe le tsa lipolotiki. Le hoja ka bomong re le batho feela ba tloaelehileng, re litho tsa mokhatlo o ikhethang.—Liketso 4:13; 10:34, 35.
Lipaki Tsa Jehova li tšoana le batho ba bang ka eng?
Lipaki li ithutile melao-motheo efe ka Bibeleng?
U ka Etsa’ng Hore U be Motsoalle oa Molimo?
U ka khona ho phela ka tsela e khahlisang Jehova. U ka ba oa ba motsoalle oa hae.
Tsela e Nepahetseng ea ho Rapela Molimo
Lintlha tse tšeletseng tse khethollang Bakreste ba ’nete.